In nomine domini, amen. Anno jncarnationis eiusdem millesimo trecentesimo octauo mense januarii, nos Beroignetus et Humbertus liberi quondam Bertheri de Stabulis notum facimus vniuersis quod nos sumus homines talliabiles, justiciabiles et galinam debentes religiosorum virorum abbatis et conuentus sancti Stephani de Dyuione. Promittimus siquidem pro nobis et nostris heredibus per juramenta nostra super sancta Dei euuangelia corporaliter prestita et sub obligatione omnium bonorum nostrorum predicta tenere et contra ea non venire tacite vel aperte, volentes nos compelli ad premissorum obseruanciam quasi ex re adiudicata per curiam domini ducis Burgundie cuius iurisdicioni quo ad hoc supponimus nos et nostros heredes. In quorum testimonium litteris istis sigillum dicte curie rogauimus apponi. Actum jn presencia Johannis Rateti notarii dyuionensis, Johannis Chauchardi et Guillermeti filii Foucherii de Arneyo testium ad hoc vocatorum, anno et mense predictis.